
ODLOČITVE REPUBLIKE SLOVENIJE

V ZVEZI Z ZADEVAMI EVROPSKE UNIJE

PREDLOG ZA OBRAVNAVO

I.

1. Zadeva EU: 

Naslov dokumenta v slovenskem jeziku: Predlog sklepa Sveta o podpisu celovitega sporazuma o gospodarskem partnerstvu med Evropsko unijo in Indonezijo
Naslov dokumenta v delovnem jeziku EU: Proposal for a Council Decision on the signing of the Comprehensive Economic Partnership Agreement between the European Union and Indonesia
Datum dokumenta: 29. 06. 2026
Številka dokumenta: 11304/26 
Medinstitucionalna oznaka: 2026/0183(NLE)

Pri izdelavi predloga stališča so upoštevane še različice in priloge dokumenta EU: 

2. Vrsta odločitve RS: Stališče Republike Slovenije
3. Postopek sprejemanja zadeve EU v institucijah EU:

Postopek: Nezakonodajni postopek 
Faza sprejemanja: obravnava na delovni skupini 
4. Pristojni organ EU: 

Svet  EU v sestavi: FAC - Svet EU za zunanje odnose 

Delovno telo Sveta EU: A.04 - Odbor za trgovinsko politiko

5. Organ, pristojen za dokončen sprejem stališča RS:

  Državni zbor
6. Pravna podlaga za obravnavo v Državnem zboru: 
 Vlada Republike Slovenije pošlje predlog stališča Republike Slovenije v odločanje Državnemu zboru Republike Slovenije v skladu s prvim odstavkom 4. člena Zakona o sodelovanju med državnim zborom in vlado v zadevah Evropske unije. 
Pri delu v Državnem zboru bodo sodelovali: dr. Anže Logar, minister, Ministrstvo za gospodarstvo, delo in šport; mag. Leon Korošec, državni sekretar, Ministrstvo za gospodarstvo, delo in šport; mag. Katja Koren, državna sekretarka, Ministrstvo za gospodarstvo, delo in šport; Štefan Kušar, državni sekretar, Ministrstvo za gospodarstvo, delo in šport, mag. Karla Pinter, generalna direktorica Direktorata za notranji trg, Ministrstvo za gospodarstvo, delo in šport
7. Roki:

Predviden čas pričetka obravnave zadeve EU v institucijah EU: 02. 07. 2026

Predviden čas sprejema zadeve EU v institucijah EU: 30. 09. 2026
Rok za odziv organa: 21. 07. 2026
Rok za obravnavo na seji Vlade in njenih odborih: 3. 09. 2026

Rok za obravnavo predloga stališča RS v DZ: 25. 09. 2026

Predlog z obrazložitvijo za skrajšanje oziroma podaljšanje rokov: 

8. Organ, odgovoren za pripravo predloga stališča RS:

Organ: Ministrstvo za gospodarstvo, delo in šport
Kontaktne osebe organa: mag. Monika Jakše, sekretarka, Julija Podbevšek, višja svetovalka, David Hafner, svetovalec, vsi Sektor za trgovinsko politiko, Direktorat za notranji trg
9. Delovna skupina Vlade, organizirana za posamezno področje zadev EU: 

DS04 - Skupna trgovinska politika 

vodilni organ: MGDŠ - Ministrstvo za gospodarstvo, delo in šport

vodja delovne skupine: mag. Karla Pinter, generalna direktorica Direktorata za notranji trg
Delovna skupina je predlog stališča RS obravnavala:  Ne
10. Predlog stališča RS je usklajen z organi:

Organ: Ministrstvo za demografijo, družino in socialne zadeve, Ministrstvo za finance, Ministrstvo za infrastrukturo in energetiko, Ministrstvo za izobraževanje, znanost in mladino, Ministrstvo za kulturo, Ministrstvo za kmetijstvo, Ministrstvo za notranje zadeve in javno upravo, Ministrstvo za obrambo, Ministrstvo za okolje in prostor, Ministrstvo za pravosodje, Ministrstvo za zdravje, Ministrstvo za zunanje in evropske zadeve
Kontaktna oseba organa: 

11. O predlogu stališča RS je bilo opravljeno posvetovanje z: 

12. Zahteva za obravnavo: na seji Vlade, na seji Odbora za gospodarstvo
	dr. Anže Logar

MINISTER


II.

PREDLOG

STALIŠČE RS
Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22 in 57/25 - ZF) je Vlada Republike Slovenije sprejela naslednji sklep

A)

Republika Slovenija je sprejela (določila predlog)
Stališče Republike Slovenije
Vlada Republike Slovenije je sprejela na podlagi 49.h člena Poslovnika Vlade Republike Slovenije predlog stališča Republike Slovenije k zadevi Predlog sklepa Sveta o podpisu Celovitega sporazuma o gospodarskem partnerstvu med Evropsko unijo in Indonezijo - 11304/26, ki se glasi:

Republika Slovenija kot izvozno usmerjeno gospodarstvo na splošno podpira sklepanje novih ter poglobitev in razširitev obstoječih trgovinskih sporazumov Evropske unije s tretjimi državami.

Republika Slovenija takšno stališče zavzema tudi v zvezi s Celovitim sporazumom o gospodarskem partnerstvu med Evropsko unijo in Indonezijo ter podpira njegov podpis ter sklenitev. Zavzema se za čimprejšnji začetek izvajanja sporazuma.

Republika Slovenija meni, da so v končnem besedilu sporazuma ustrezno naslovljene skrbi Republike Slovenije na najbolj občutljivih področjih, kot so kmetijstvo in standardi varne hrane, trajnostni vidik trgovine ter mala in srednje velika podjetja.

Sklenitev sporazuma omogoča nadaljnje širjenje preferencialnega dostopa za izvoznike Evropske unije kot tudi nove priložnosti za slovenske izvoznike. Sporazum bo integriral vrednostne verige med obema regijama in zagotovil trajnostni dostop do surovin.

As an export-oriented economy, the Republic of Slovenia in principle supports the conclusion of new trade agreements between the European Union and third countries, as well as the deepening and expansion of existing ones.

The Republic of Slovenia also takes this position in relation to the Comprehensive Economic Partnership Agreement between the European Union and Indonesia and supports its signature and conclusion. It advocates for the agreement to enter into force as soon as possible.

The Republic of Slovenia believes that the final text of the agreement adequately addresses the Republic of Slovenia’s concerns in the most sensitive areas, such as agriculture and food safety standards, the sustainable aspect of trade, and small and medium-sized enterprises.

The conclusion of the agreement will enable the further expansion of preferential access for European Union exporters as well as new opportunities for Slovenian exporters. The agreement will integrate value chains between the two regions and ensure sustainable access to raw materials.

B) (Za zakonodajne akte in odločitve politične narave)

POGLAVITNE REŠITVE IN CILJI PREDLOGA ZADEVE EU: 
I. UVOD

Indonezija je del Združenja držav Jugovzhode Azije (ang. The Association of Southeast Asian Nations; v nadaljnjem besedilu: ASEAN), ki je kot celota peto največje gospodarstvo na svetu. Regija ASEAN vključuje dinamično rastoča gospodarstva, ki vključujejo približno 680 milijonov potrošnikov in so pomemben trg za izvoznike in vlagatelje iz Evropske unije (v nadaljnjem besedilu: EU). To odraža tudi dejstvo, da je ASEAN tretji največji trgovinski partner EU zunaj Evrope. ASEAN je pomemben trgovinski partner na področju strojev, tekstila, avtomobilskih sestavnih delov in surovin, kar kaže na strateško pomembnost te regije, kamor poleg Indonezije prištevamo še Brunej, Mjanmar, Kambodžo, Laos, Malezijo, Filipine, Singapur, Tajsko in Vietnam.

Z namenom zagotovitve boljšega dostopa do tega trga je Svet EU 23. aprila 2007 pooblastil Evropsko komisijo, da začne pogajanja o Sporazumu o prosti trgovini z državami ASEAN. Pooblastilo je predvidevalo tudi možnost dvostranskih pogajanj v primeru, da ne bi bilo mogoče doseči dogovora o skupnih pogajanjih, in če bi bila taka dvostranska pogajanja politično sprejemljiva in gospodarsko smiselna. Evropska komisija je 8. maja 2009 Odboru iz člena 133 poročala o težavah, s katerimi so se srečali v pogajanjih EU-ASEAN. Pogajanja so se zaradi pomanjkanja napredka in razlik med ambicijami posameznih ASEAN držav glede področja uporabe in obsega sporazuma soglasno zaustavila leta 2009. Pristojni odbor Sveta EU za trgovinsko politiko je Evropsko komisijo zaprosil, naj preuči možnosti posameznih dvostranskih pogajanj z več državami ASEAN, decembra 2009 pa je Svet EU potrdil ta pristop. Končni cilj pogajanj s posameznimi državami sicer ostaja medregionalni sporazum.

Takratni indonezijski predsednik Susilo Bambang Yudhoyono in takratni predsednik Evropske komisije José Manuel Barroso sta se konec leta 2009 odločila, da bosta preučila, kako bi bilo mogoče poglobiti trgovinske odnose med EU in Indonezijo, ki je največje gospodarstvo ASEAN. Tako imenovani »Skupini za vizijo«, sestavljeni iz predstavnikov obeh partneric, sta zadala nalogo, da pripravi priporočila o tem, kako odnose dvigniti na višjo raven. Skupina je 4. maja 2011 priporočila »sklenitev sporazuma o celovitem gospodarskem partnerstvu med EU in Indonezijo, ki bi temeljil na prosti trgovini ter izhajal iz izboljšane dostopnosti trga, krepitve zmogljivosti ter olajševanja trgovine in naložb«. Izpostavili so potencial Indonezije v smislu velikosti, trenutnih in pričakovanih stopenj rasti, vse večje odprtosti in makroekonomske stabilnosti. Pomembno vlogo je imela tudi komplementarnost med gospodarstvoma EU in Indonezije, saj EU v Indonezijo izvaža zelo drugačne proizvode kot jih Indonezija v EU.

EU in Indonezija sta nato izvedli skupno predhodno analizo, da bi določili obseg in stopnjo ambicioznosti prihodnjega trgovinskega sporazuma. Analiza, zaključena v aprilu 2016, je pokazala, da bi pogajanja lahko privedla do trgovinskega sporazuma, ki bi bil v interesu obeh strani. 13. julija 2016 je Svet EU pooblastil Evropsko komisijo, da začne dvostranska pogajanja z Indonezijo. Pogajanja o Celovitem sporazumu o gospodarskem partnerstvu med Evropsko unijo in Indonezijo (ang. Comprehensive Economic Partnership Agreement between the European Union and Indonesia; v nadaljnjem besedilu: Sporazum CEPA) sta 19. julija 2016 uradno začela indonezijski minister za trgovino Thomas Lembong in veleposlanik EU v Indoneziji Vincent Guérend. Prvi krog pogajanj je potekal v Bruslju v septembru 2016. Po devetletnem pogajalskem procesu in devetnajstih krogih pogajanj sta EU in Indonezija 23. septembra 2025 zaključili pogajanja.

Indonezija predstavlja trg z več kot 280 milijoni potrošnikov in je 30. največji trgovinski partner EU na področju trgovine z blagom, medtem ko je EU četrti največji trgovinski partner Indonezije. Indonezijski izvoz v EU vključuje predvsem kmetijske proizvode, neprečiščene kovine, kemikalije, stroje in naprave, maščobe in olja ter obutev. Izvoz EU v Indonezijo vključuje predvsem industrijske proizvode, vključno s stroji in napravami, prevozno opremo ter kemičnimi proizvodi. V Indonezijo že izvaža več kot 15 000 malih in srednjih podjetij iz EU.

Med ključnimi pričakovanimi koristmi Sporazuma CEPA so odprava carin za več kot 98 % tarifnih postavk. Ob začetku veljavnosti sporazuma bo liberaliziranih 80 % vseh tarifnih postavk, po petletnem obdobju postopne odprave carin pa 96 % dvostranske trgovine. Sporazum določa odpravo tehničnih ovir za trgovino z blagom med EU in Indonezijo, ustvarja bolj pregledno, predvidljivo in stroškovno učinkovito poslovno okolje, izboljšuje dostop do trga in zmanjšuje stroške. Sporazum bo razširil priložnosti za ponudnike storitev in vlagatelje iz EU ter Indonezije ter zagotovil bolj predvidljivo storitveno in naložbeno okolje. Čeprav sporazum spodbuja trgovinske in naložbene tokove med EU in Indonezijo, izrecno varuje pravico vsake pogodbenice do urejanja v javnem interesu. Prav tako zagotavlja neposredno zaščito za 221 geografskih označb EU in 72 indonezijskih geografskih označb ter vsebuje trdne zaveze na področju trgovine in trajnostnega razvoja.

Indonezija, ki je od leta 1995 članica Svetovne trgovinske organizacije, trenutno koristi trgovinske preferenciale z EU v okviru splošnega sistema preferencialov. Leta 2024 je bilo 44 % njenega izvoza v EU upravičenega do znižanih carin. S 1. januarjem 2027 pa bo Indonezija izstopila iz splošnega sistema preferencialov, ker je v zadnjih treh letih dosegla status države z zgornjim srednjim dohodkom. Za zagotovitev kontinuitete preferencialnih trgovinskih tokov je smiselno zagotoviti čimprejšnje izvajanje sporazuma.

V širšem geopolitičnem kontekstu bo sklenitev sporazuma z glavno gospodarsko silo ASEAN-a pokazala na skupno zavezanostjo EU in Indonezije k trgovinskemu sistemu, ki temelji na pravilih, ter na odločenost EU, da okrepi odprtost in diverzificira trgovino.

EU in Indonezija že imata sklenjen Sporazum o partnerstvu in sodelovanju, ki je začel veljati 1. maja 2014. Ta sporazum predstavlja podlago za sodelovanje na širokem spektru političnih področij, vključno s človekovimi pravicami in trgovino, ter predstavlja podlago za redni politični dialog in sektorsko sodelovanje. Ko bo Sporazum CEPA stopil v veljavo, bo nadgradil obstoječi pravni okvir. Izvajal se bo vzporedno s Sporazumom o partnerstvu in sodelovanju kot sestavni del splošnih dvostranskih odnosov med EU in Indonezijo. Sporazuma ne vsebujeta nasprotujočih si določb.

Z vidika prava EU je po mnenju Evropske komisije zadevni sklep v celoti skladen s politikami Unije in od EU ne bo zahteval, da spremeni svoja pravila, uredbe ali standarde na katerem koli reguliranem področju. Poleg tega ščiti javne storitve in zagotavlja, da je pravica vlad do urejanja v javnem interesu v celoti ohranjena. Poleg tega določbe Sporazuma CEPA odražajo sporočilo EU o pregledu politike trajnostne trgovine (»Moč trgovinskih partnerstev: skupaj za zeleno in pravično gospodarsko rast« z dne 22. junija 2022).

V skladu z Mnenjem 2/15 Sodišča Evropske unije z dne 16. maja 2017 o Sporazumu o prosti trgovini med EU in Singapurjem vsa področja, ki jih zajema Sporazum CEPA, spadajo v izključno pristojnost EU.

Sklep o podpisu tega sporazuma sprejme Svet EU. Pravna podlaga zadevnega sklepa je člen 207 v povezavi s petim odstavkom člena 218 PDEU. Sporazum bo v imenu EU podpisala Evropska komisija. Pogodbenici bosta podpisali sporazum v angleškem jeziku, ker so pogajanja potekala samo v angleškem jeziku. Besedilo sporazuma v angleškem jeziku bo avtentična verzija. EU stran bo pripravila prevod sporazuma v vse uradne jezike EU najkasneje do obravnave sporazuma v Evropskem parlamentu.
II. STRUKTURA SPORAZUMA IN VSEBINSKI PREGLED PO POGLAVJIH

Sporazum CEPA sestavlja preambula in 25 poglavij. Sestavni del sporazuma je 30 prilog in 8 dodatkov, skupaj 3387 strani pravnega besedila. Glede na to, da zaenkrat razpolagamo samo z angleško jezikovno verzijo in da še poteka pravno prečiščenje besedila sporazuma v drugih uradnih jezikih držav članic EU, v obrazložitvi bolj natančno povzemamo ključne elemente sporazuma in rešitve, ki prispevajo k izboljšanju poslovanja gospodarskih subjektov po posameznih poglavjih sporazuma.

Kazalo:

PREAMBULA

POGLAVJE 1 – UVODNE DOLOČBE IN SPLOŠNE OPREDELITVE POJMOV

POGLAVJE 2 – NACIONALNA OBRAVNAVA IN DOSTOP DO TRGA ZA BLAGO

POGLAVJE 3 – PRAVILA O POREKLU IN POSTOPKI GLEDE POREKLA

POGLAVJE 4 – OLAJŠEVANJE CARINSKIH POSTOPKOV IN TRGOVINE

POGLAVJE 5 – TRGOVINSKA SREDSTVA

POGLAVJE 6 – SANITARNI IN FITOSANITARNI UKREPI

POGLAVJE 7 – TEHNIČNE OVIRE V TRGOVINI

POGLAVJE 8 – LIBERALIZACIJA NALOŽB IN TRGOVINA S STORITVAMI

POGLAVJE 9 – PRETOK KAPITALA, PLAČILA, NAKAZILA IN ZAČASNI ZAŠČITNI UKREPI

POGLAVJE 10 – DIGITALNA TRGOVINA

POGLAVJE 11 – JAVNA NAROČILA

POGLAVJE 12 – INTELEKTUALNA LASTNINA

POGLAVJE 13 – KONKURENCA

POGLAVJE 14 – ENERGIJA IN SUROVINE

POGLAVJE 15 – TRGOVINA TER TRAJNOSTNA RAST IN RAZVOJ

POGLAVJE 16 – TRAJNOSTNI PREHRANSKI SISTEMI

POGLAVJE 17 – GOSPODARSKO SODELOVANJE IN KREPITEV ZMOGLJIVOSTI

POGLAVJE 18 – MALA IN SREDNJA PODJETJA

POGLAVJE 19 – DOBRE REGULATIVNE PRAKSE

POGLAVJE 20 – PREGLEDNOST

POGLAVJE 21 – MEHANIZEM DVOSTRANSKEGA DIALOGA

POGLAVJE 22 – REŠEVANJE SPOROV

POGLAVJE 23 – IZJEME

POGLAVJE 24 – INSTITUCIONALNE DOLOČBE

POGLAVJE 25 – KONČNE DOLOČBE

PREAMBULA

Pogodbenici potrjujeta pomen dolgoletnih trgovinskih in naložbenih odnosov ter zavezanost k njihovi nadaljnji krepitvi, liberalizaciji in diverzifikaciji, poudarjata pravico do urejanja v javnem interesu, zavezanost k spoštovanju pravil Svetovne trgovinske organizacije ter načel družbene odgovornosti podjetij in odgovornega poslovnega ravnanja. Posebno pozornost namenjata trajnostnemu razvoju, sodelovanju z deležniki ter malimi in srednjimi podjetji.

POGLAVJE 1 – UVODNE DOLOČBE IN SPLOŠNE OPREDELITVE POJMOV

Pogodbenici vzpostavljata območje proste trgovine v skladu s členom XXIV GATT 1994 in členom V GATS. V uvodnih določbah so opredeljeni tudi ključni pojmi in cilji sporazuma, ki so liberalizacija, olajševanje trgovine in naložb ter spodbujanje tesnejših gospodarskih odnosov med pogodbenicama.

POGLAVJE 2 – NACIONALNA OBRAVNAVA IN DOSTOP DO TRGA ZA BLAGO

Sporazum CEPA določa postopno liberalizacijo trgovine z blagom. Ob začetku veljavnosti sporazuma bo liberaliziranih 80 % vseh tarifnih postavk, za občutljivejše proizvode pa so predvidena prehodna obdobja s postopno odpravo carin v 3, 5, 7, 10 ali 15 letih. Po petletnem obdobju postopne ukinitve bo delež odpravljenih carin dosegel 96 % dvostranske trgovine. Po petnajstletnem prehodnem obdobju bo liberaliziranih več kot 98 % vseh tarifnih postavk. Indonezija bo odpravila visoke carinske dajatve na industrijske proizvode, kot so motorna vozila, stroji, električna oprema, farmacevtski proizvodi in kemikalije, ter na kmetijsko-živilske proizvode. S sporazumom se odpravljajo oziroma znatno znižajo tudi carinske dajatve EU na večino indonezijskega blaga, izvoženega v EU. Sporazum vsebuje tudi obsežna pravila, ki bodo olajšala trgovino med EU in Indonezijo. To vključuje določbe o pristojbinah in formalnostih, uvoznih in izvoznih omejitvah, označevanju porekla, uvoznih in izvoznih monopolih, postopkih za izdajo uvoznih in izvoznih dovoljenj ter prepovedi izvoznih dajatev.

POGLAVJE 3 – PRAVILA O POREKLU IN POSTOPKI GLEDE POREKLA

Sporazum CEPA vsebuje pravila o poreklu, ki zagotavljajo, da se preferencialne carinske ugodnosti iz sporazuma lahko uveljavljajo le za proizvode s poreklom iz ene od pogodbenic, če ti izpolnjujejo vse zahteve, določene v sporazumu. Pravila o poreklu blaga z Indonezijo temeljijo na novejši generaciji moderniziranih sporazumov (npr. sporazum z Združenim kraljestvom, Novo Zelandijo, Mercosur itd.) in njihovo izpolnjevanje je predpogoj za koriščenje trgovinskih ugodnosti. Velja bilateralna kumulacija porekla blaga, Indonezija pa ima pod določenimi pogoji tudi možnost kumulacije z državami članicami ASEAN in Japonsko. Produktno specifična pravila so poenostavljena in uporablja se pravilo splošne tolerance, ne pa tudi pravilo tolerance v okviru načela teritorialnosti. V trgovini med EU in Indonezijo bo možno povračilo carin za materiale, uporabljene pri izdelavi izdelkov, za katere se izda dokazilo poreklu. Za dokazovanje se bo uporabljala navedba o poreklu (sistem samopotrjevanja porekla blaga), dopustno pa bo tudi dokazovanje porekla blaga na podlagi vedenja uvoznika. V EU bo potrebno za namene dajanja navedb o poreklu za pošiljke nad 6000 EUR pridobiti status registriranega izvoznika.

POGLAVJE 4 – OLAJŠEVANJE CARINSKIH POSTOPKOV IN TRGOVINE

Sporazum CEPA bo podjetjem, ki trgujejo z blagom med EU in Indonezijo, omogočil lažje in hitrejše carinske postopke. Prispeval bo k zagotavljanju učinkovitega carinskega nadzora, da bo uvoženo blago izpolnjevalo vsa pravila države uvoznice, vključno z zahtevami glede varnosti, zaščite in spoštovanja intelektualne lastnine. Sporazum vključuje določbe o carinskih postopkih, zaveze za zagotavljanje enostavnega dostopa do informacij o veljavnih carinah in skupna načela carinske zakonodaje.

POGLAVJE 5 – TRGOVINSKA SREDSTVA

Sporazum CEPA vključuje dvostranski zaščitni mehanizem, ki EU in Indoneziji omogoča uvedbo začasnih ukrepov v primeru, da znatno povečevanje preferencialnega uvoza povzroči ali predstavlja nevarnost, da bo povzročilo resno škodo njuni domači industriji.

POGLAVJE 6 – SANITARNI IN FITOSANITARNI UKREPI

Sporazum CEPA obravnava varnost hrane ter zdravje živali in rastlin. Ohranja postopke in način, na katerega EU sprejema in izvršuje svoja pravila o varnosti hrane, tako za doma proizvedene kot tudi za uvožene proizvode. Sporazum potrjuje načela Sporazuma o uporabi sanitarnih in fitosanitarnih ukrepov Svetovne trgovinske organizacije. EU in Indonezija bosta okrepili skupno delo na področju sanitarnih in fitosanitarnih ukrepov, da bi zagotovili hitro posredovanje v nujnih primerih, povezanih z uvozom in izvozom kmetijskih in ribiških proizvodov.

POGLAVJE 7 – TEHNIČNE OVIRE V TRGOVINI

Sporazum CEPA bo odpravil tehnične ovire v trgovini z blagom med EU in Indonezijo. Za ključne sektorje, kot so elektronika, stroji in energetsko učinkoviti proizvodi, se priznavajo certifikati in poročila o preizkusih, ki jih izdajajo akreditirani organi s sedežem v EU. S tem se odpravlja potreba po dragih in dolgotrajnih ponovnih preskusih in ponovnem certificiranju v Indoneziji. Sporazum zagotavlja večjo preglednost in predvidljivost predpisov, s čimer izboljšuje možnosti zainteresiranih strani in organov, da podajo povratne informacije o osnutkih tehničnih predpisov druge pogodbenice, ter jim dopušča dovolj časa za prilagoditev pred njihovim začetkom veljavnosti. Sporazum prav tako določa, da obe pogodbenici sprejmeta in uporabljata ustrezne mednarodno priznane standarde kot podlago za svoje tehnične predpise. Vsebuje tudi poenostavljene postopke označevanja proizvodov. Posebna priloga k sporazumu, namenjena avtomobilski industriji, zagotavlja, da za vozila iz EU s certifikati Združenih narodov o homologaciji, ki so opredeljeni v sporazumu, v Indoneziji ne veljajo dodatne zahteve glede preskušanja ali označevanja, kar zmanjšuje stroške in skrajša čas vstopa proizvodov na trg in prinaša prihranek za gospodarske subjekte.

POGLAVJE 8 – LIBERALIZACIJA NALOŽB IN TRGOVINA S STORITVAMI

Sporazum CEPA bo povečal priložnosti za ponudnike storitev in vlagatelje iz EU in Indonezije ter zagotovil bolj predvidljivo storitveno in naložbeno okolje. Predvsem zagotavlja, da ponudniki storitev in vlagatelji iz EU v sektorjih, opredeljenih v sporazumu, ne bodo diskriminirani v primerjavi s svojimi indonezijskimi partnerji. Ponudnikom storitev iz EU bo z jasnimi, poštenimi in pravočasnimi postopki olajšano pridobivanje licenc in kvalifikacij, potrebnih za opravljanje storitev. Od ponudnikov storitev iz EU v nekaterih sektorjih ne bo zahtevano, da vzpostavijo lokalno prisotnost (npr. podružnico), da izpolnjujejo zahteve glede minimalnega števila izvajalcev in da dosegajo določeno vrednost transakcij v Indoneziji. Čeprav sporazum spodbuja trgovinske in naložbene tokove med EU in Indonezijo, hkrati izrecno varuje pravico vsake pogodbenice do urejanja v javnem interesu. Seznam vseh storitvenih sektorjev, ki se liberalizirajo v okviru tega sporazuma, in omejitev, ki v teh sektorjih še naprej veljajo, je naveden v Prilogi 8-A Seznam zavez za čezmejno opravljanje storitev in Prilogi 8-B Seznam posebnih zavez za liberalizacijo naložb. V prilogi 8-C Seznam zavez glede začasne prisotnosti fizičnih oseb v poslovne namene pa so navedeni liberalizirani storitveni sektorji in omejitve, ki veljajo v teh sektorjih za tuje ponudnike storitev.

POGLAVJE 9 – PRETOK KAPITALA, PLAČILA, NAKAZILA IN ZAČASNI ZAŠČITNI UKREPI

Sporazum CEPA zagotavlja, da se kapital, potreben za izvedbo transakcij, ki so v okviru sporazuma liberalizirane (npr. za ustanovitev podjetja v tuji lasti), v praksi lahko prenese iz EU v Indonezijo in obratno. Hkrati pa lahko obe pogodbenici po potrebi še vedno uporabljata svoje zakone in predpise, npr. v primerih stečaja ali pri ravnanju z vrednostnimi papirji.

POGLAVJE 10 – DIGITALNA TRGOVINA

Sporazum CEPA ustvarja predvidljivo, varno in pravično okolje za digitalna trgovino. Predvsem zagotavlja prost čezmejni pretok podatkov s prepovedjo neupravičenih zahtev po lokalizaciji ter prvič v zgodovini Indonezije vključuje tudi prepoved uvedbe carinskih dajatev na elektronske prenose (kot so programska oprema, sporočila, digitalni mediji itd.). Določa zavezujoča pravila, ki krepijo zaupanje potrošnikov na spletu, zagotavljajo pravno varnost za podjetja in spodbujajo inovacije.

POGLAVJE 11 – JAVNA NAROČILA

Sporazum CEPA določa pravila, ki zagotavljajo, da so postopki za oddajo javnih naročil pregledni, pravični in nediskriminatorni za podjetja obeh pogodbenic. V Prilogi 11-A Seznam Unije glede dostopa do trga javnih naročil in Prilogi 11-B Seznam Indonezije glede dostopa do trga javnih naročil so navedeni subjekti na centralni in podcentralni ravni javne uprave ter vsi drugi subjekti, katerih javna naročila so zajeta v tem poglavju. V obeh prilogah je naveden tudi seznam blaga, storitev in gradbenih storitev, za katere se lahko izvajajo postopki javnega naročanja. Navedeni so tudi mediji, v katerih pogodbenica objavlja obvestila o javnih naročilih, obvestila o oddaji javnega naročila in druge informacije v zvezi s svojim sistemom javnih naročil.

POGLAVJE 12 – INTELEKTUALNA LASTNINA

Sporazum CEPA zagotavlja učinkovito varstvo in uveljavljanje pravic intelektualne lastnine. V primeru EU bo zaščitenih 221 geografskih označb EU, od tega štiri iz Republike Slovenije (Kranjska klobasa, Kraški pršut, Štajersko prekmursko bučno olje in Teran). V primeru Indonezije pa bo zaščitenih 72 indonezijskih geografskih označb. Sporazum bo na podlagi načela »odprtega seznama« omogočil, da se po začetku veljavnosti sporazuma na seznam zaščitenih proizvodov dodajo tudi imena novih geografskih označb iz EU in Indonezije, kar bo zainteresiranim proizvajalcem omogočilo koriščenje novih priložnosti na trgu. Visoka raven zaščite geografskih označb krepi izvozni potencial v kmetijsko-živilskih sektorjih z visoko dodano vrednostjo, saj zagotavlja izključno označevanje in proizvajalcem pomaga pri trženju vrhunskih proizvodov.

POGLAVJE 13 – KONKURENCA

Sporazum CEPA zagotavlja ohranitev učinkovite zakonodaje varstva konkurence v obeh pogodbenicah, ki jo izvajajo operativno neodvisni organi, ki morajo delovati na pregleden in nediskriminatoren način ter spoštovati pravice do obrambe zadevnih podjetij. Predvideva tudi sodelovanje med organi in vsebuje pravila o subvencijah, protimonopolni zakonodaji in podjetjih v državni lasti.

POGLAVJE 14 – ENERGIJA IN SUROVINE

Sporazum CEPA predstavlja pomemben korak pri odpiranju trgovinskih in naložbenih tokov ter pri zagotavljanju dobavnih verig med EU in Indonezijo na področju energije in surovin, vključno z obnovljivimi viri energije. Indonezija je vodilna svetovna proizvajalka surovin, kot sta nikelj in kobalt, ki so ključnega pomena za zeleni in digitalni prehod. Sporazum bo tako prispeval k doseganju ciljev pogodbenic glede neto ničelnih emisij toplogrednih plinov ter podpiral prehod v bolj trajnostno gospodarstvo.

POGLAVJE 15 – TRGOVINA TER TRAJNOSTNA RAST IN RAZVOJ

Sporazum CEPA zagotavlja celovit okvir za trgovino ter trajnostno rast in razvoj, s pravno zavezujočimi določbami, ki se lahko uveljavljajo prek mehanizma za reševanje sporov v okviru sporazuma. Prav tako zagotavlja platformo za dialog in sodelovanje na področju okoljskih in podnebnih vprašanj, povezanih s trgovino, vključno s sektorjem palmovega olja. Sporazum vključuje posebne določbe o varstvu in upravljanju naravnih virov, ki določajo zaveze v zvezi z ohranjanjem gozdov, biotsko raznovrstnostjo, bojem proti nezakoniti trgovini z divjimi živalmi ter bojem proti nezakonitemu, neprijavljenemu in nereguliranemu ribolovu.
POGLAVJE 16 – TRAJNOSTNI PREHRANSKI SISTEMI

Sporazum CEPA vzpostavlja okvir za sodelovanje med EU in Indonezijo pri krepitvi politik in opredeljevanju programov, ki prispevajo k razvoju trajnostnih, vključujočih, zdravih in odpornih prehranskih sistemov.

POGLAVJE 17 – GOSPODARSKO SODELOVANJE IN KREPITEV ZMOGLJIVOSTI

Sporazum CEPA določa osnovna načela in operativne smernice za gospodarsko sodelovanje in krepitev zmogljivosti na področjih, ki jih zajema sporazum.

POGLAVJE 18 – MALA IN SREDNJA PODJETJA

Sporazum CEPA vsebuje vrsto določb, ki koristijo malim in srednjim podjetjem. Primeri takih določb so vzpostavitev enotne, javno dostopne digitalne platforme, ki zagotavlja informacije o tem, kako dostopati do trga druge pogodbenice in tam poslovati ter vzpostavitev kontaktnih točk za mala in srednja podjetja.

POGLAVJE 19 – DOBRE REGULATIVNE PRAKSE

Sporazum CEPA spodbuja pregledne, usklajene in na dokazih temelječe predpise, ki upoštevajo nacionalno zakonodajo, podpirajo cilje javne politike ter upoštevajo interese podjetij in zainteresiranih strani. Določa, da morata pogodbenici objaviti letni seznam pomembnejših načrtovanih predpisov, v katerem pojasnita njihov namen in časovni okvir.

POGLAVJE 20 – PREGLEDNOST

Sporazum CEPA izboljšuje predvidljivost, odgovornost in pravičnost v predpisih, povezanih s trgovino. Z zagotavljanjem pravočasne objave, odprtega dostopa do informacij, pravičnih upravnih postopkov in neodvisnih pritožbenih poti krepi zaupanje v regulativne sisteme in zmanjšuje negotovosti za podjetja.

POGLAVJE 21 – MEHANIZEM DVOSTRANSKEGA DIALOGA

Sporazum CEPA vzpostavlja mehanizem dvostranskega dialoga, ki pogodbenicama omogoča, da lahko drugo pogodbenico zaprosita za informacije o obstoječih ali prihodnjih ukrepih te druge pogodbenice, ki so pomembni za dvostranske trgovinske in naložbene odnose. Mehanizem bo okrepil sodelovanje in pripomogel k uresničevanju skupnih ciljev pri spodbujanju gospodarskega razvoja ter čim boljšega izkoriščanja priložnosti za dvostransko sodelovanje.

POGLAVJE 22 – REŠEVANJE SPOROV

Sporazum CEPA vzpostavlja učinkovit in uspešen mehanizem za preprečevanje in reševanje morebitnih sporov med pogodbenicama v zvezi z razlago in izvajanjem sporazuma. Mehanizem za reševanje sporov je zasnovan po vzoru sistema reševanja sporov Svetovne trgovinske organizacije. Zagotavlja visokokakovostne odločitve, ki jih sprejemajo neodvisni člani arbitražnega senata. Nobena pogodbenica ne more blokirati ali ovirati postopka za reševanje sporov. Sistem je učinkovit, saj predvideva poenostavljene postopke in kratke roke, da se morebitna nesoglasja lahko hitro rešijo. Zagotavlja preglednost z javnimi zaslišanji, objavo odločitve arbitražnega senata in možnostjo, da zainteresirane strani predložijo svoja stališča v pisni obliki. Mehanizem predvideva tudi morebitne začasne sankcije v primeru neupoštevanja odločitve arbitražnega senata.

POGLAVJE 23 – IZJEME

V poglavju so opredeljene varnostne in splošne izjeme, varovanje zaupnih informacij, primarnost davčnih konvencij in oprostitev obveznosti po 3. in 4. odstavku člena IX Sporazuma Svetovne trgovinske organizacije.

POGLAVJE 24 – INSTITUCIONALNE DOLOČBE

S Sporazumom CEPA se ustanovi institucionalni okvir za nemoteno izvajanje sporazuma in reševanje odprtih vprašanj.

Odbor za trgovino se sestaja praviloma enkrat letno ali po potrebi. Sestanki odbora potekajo izmenično v EU ali v Indoneziji. Odboru predsedujeta predstavnik Indonezije na ministrski ravni in član Evropske komisije, pristojen za trgovino, ali njuni pooblaščenci. Da bi zagotovili učinkovito delovanje sporazuma, odbor preuči možnosti za nadaljnjo krepitev trgovine in naložb med pogodbenicama; nadzoruje in olajšuje izvajanje in uporabo sporazuma; nadzoruje, usmerja in usklajuje delo vseh specializiranih pododborov, delovnih skupin in drugih organov, ustanovljenih v skladu s sporazumom; obravnava druge zadeve, ki so v interesu in se nanašajo na področje, ki ga zajema sporazum ter na svojem prvem zasedanju sprejme svoj poslovnik.

S sporazumom se ustanovijo tudi specializirani pododbori Odbora za trgovino:

- Pododbor za trgovino z blagom, carinske zadeve ter sanitarne in fitosanitarne zadeve,

- Pododbor za storitve, naložbe, digitalno trgovino, javna naročila in intelektualno lastnino,

- Pododbor za trgovino in trajnostno rast.

Pristojnosti, naloge in delovanje specializiranih pododborov določi Odbor za trgovino. Pododbori lahko podajo priporočila ali predložijo predloge za sklepe, ki jih sprejme Odbor za trgovino.

V okviru Pododbora za trgovino z blagom, carinske zadeve ter sanitarne in fitosanitarne zadeve je predvidena ustanovitev Delovne skupine za motorna vozila ter opremo in njihove sestavne dele. Delovna skupina pomaga specializiranemu pododboru pri opravljanju njegovih nalog ter izvaja vse naloge, ki so ji dodeljene.

Pogodbenici imenujeta »kontaktno točko CEPA« za lažjo komunikacijo v zvezi s sporazumom in imenujeta domačo svetovalno skupino, katere naloga je svetovanje o zadevah v zvezi z izvajanjem sporazuma. Vsaka domača svetovalna skupina mora biti sestavljena tako, da so v njej uravnoteženo zastopane neodvisne organizacije civilne družbe. Pri tem se uporabi večdeležniški pristop, ki vključuje ustrezne interesne skupine z gospodarskega, socialnega in okoljskega področja.

POGLAVJE 25 – KONČNE DOLOČBE

Sporazum CEPA začne veljati prvi dan drugega meseca po datumu, ko si pogodbenici izmenjata pisna obvestila, v katerih potrdita, da sta izpolnili svoje interne postopke za začetek veljavnosti sporazuma.

Sporazum je mogoče odpovedati, pri čemer odpoved začne učinkovati 6 mesecev po uradnem obvestilu.

Vsaka pogodbenica sprejme vse splošne ali posebne ukrepe za izpolnjevanje obveznosti iz sporazuma.

Sporazum nima neposrednega učinka in ne ustvarja pravic in obveznosti za posameznike, razen tistih, ki so bile vzpostavljene med pogodbenicama v skladu z mednarodnim javnim pravom.

Sporazum ureja tudi pristop novih držav članic k EU. K temu sporazumu lahko pristopi katera koli država, ki je pripravljena izpolnjevati obveznosti sporazuma, ob upoštevanju pogojev, o katerih se lahko dogovorijo zadevna država in pogodbenici, ter po odobritvi v skladu z veljavnimi pravnimi postopki vsake pogodbenice in države pristopnice.

Sporazum se uporablja na ozemlju, na katerem veljata Pogodba o Evropski uniji in Pogodba o delovanju Evropske unije, v skladu s pogoji, določenimi v navedenih pogodbah, in na ozemlju Indonezije, ki so opredeljena kot kopenska ozemlja, notranje vode, arhipelagične vode, teritorialno morje, vključno z morskim dnom in podzemljem ter zračnim prostorom nad temi ozemlji in vodami, kakor tudi kontinentalni šelf in izključna ekonomska cona, nad katerimi ima Indonezija suverenost, suverene pravice ali jurisdikcijo, kakor je opredeljeno v njenih zakonih in v skladu z mednarodnim pravom, vključno s Konvencijo Združenih narodov o pomorskem mednarodnem pravu. Za določbe o carinski obravnavi blaga, vključno s pravili o poreklu in postopki za ugotavljanje porekla, se sporazum uporablja tudi za tista ozemlja carinskega območja EU, kot so opredeljena v členu 4 Uredbe (EU) št. 952/2013 Evropskega parlamenta in Sveta EU z dne 9. oktobra 2013 o carinskem zakoniku EU (UL EU L 269, 10. 10. 2013).

Sporazum je sestavljen v dveh izvodih. Podpiše se samo angleška jezikovna verzija, ki je tudi avtentično besedilo. Pravo EU ne zahteva, da mora biti verodostojno besedilo sporazuma pripravljeno v vseh uradnih jezikih EU, zahteva pa, da morajo biti sklepi o podpisu in sklenitvi sporazumov sprejeti v vseh uradnih jezikih EU ter da mora biti besedilo sporazuma pred začetkom njegove veljavnosti objavljeno v Uradnem listu EU v vseh uradnih jezikih EU.

III.
TRGOVINSKA MENJAVA REPUBLIKE SLOVENIJE Z INDONEZIJO (vir: Statistični urad Republike Slovenije, Banka Slovenije in Eurostat)

1. Trgovina z blagom

Glede na blagovno menjavo se Indonezija v letu 2025 uvršča na 57. mesto trgovinskih partnerjev Republike Slovenije. Statistični podatki SURS kažejo, da je skupna blagovna menjava leta 2025 znašala 85,9 mio EUR. To predstavlja padec v primerjavi s preteklimi leti, saj je skupna blagovna menjava leta 2023 znašala 137,9 mio EUR. Padec je posledica zmanjšanja uvoza rjavega premoga, ki se je zmanjšal iz 73,5 mio EUR na 23,8 mio EUR oz. za 68 %.

Uvoz iz Indonezije v Republiko Slovenijo je leta 2025 znašal 71,5 mio EUR. To predstavlja padec v primerjavi s preteklimi leti, saj je vrednost uvoza leta 2023 znašala 116,9 mio EUR. Pri uvozu prevladujejo industrijski proizvodi (95 %), med katerimi so najpomembnejši rjavi premog (41,4 %), kavčuk (20,8 %), papir in karton (9,4 %), preja iz umetnih vlaken (2,8 %), polprevodniški mediji (2,2 %) ter pleteni in kvačkani materiali (2 %).

Izvoz iz Republike Slovenije v Indonezijo je leta 2025 znašal 14,4 mio EUR. To predstavlja padec v primerjavi s preteklimi leti, saj je vrednost izvoza leta 2023 znašala 21 mio EUR. Pri izvozu prevladujejo industrijski proizvodi (99,5 %), med katerimi so najpomembnejši deli za stroje (20,8 %), zdravila (11,8 %), odpadki iz polimerov etilena (11,4 %), dišave in mešanice za uporabo v industriji hrane (8,5 %), celuloza (7,1 %) ter papir in karton (5,2 %).

2. Trgovina s storitvami

Glede na storitveno menjavo se Indonezija v letu 2025 uvršča na 74. mesto storitvenih partnerjev Republike Slovenije. Statistični podatki Banke Slovenije kažejo, da je skupna storitvena menjava med Republiko Slovenijo in Indonezijo leta 2025 znašala 3 mio EUR. To predstavlja enako vrednost kot v preteklih letih.

Vrednost uvoza storitev iz Indonezije v Republiko Slovenijo je leta 2025 znašala 1 mio EUR. To predstavlja enako vrednost kot v preteklih letih.

Vrednost izvoza storitev iz Republike Slovenije v Indonezijo je leta 2025 znašala 2 mio EUR. To predstavlja enako vrednost, kot v preteklih letih. V izvozu prevladujejo predvsem transportne storitve (50 %).

3. Naložbeni tokovi

Statistični podatki Eurostat kažejo, da je skupna vrednost neposrednih tujih naložb med Republiko Slovenijo in Indonezijo leta 2024 znašala 4,2 mio EUR. To predstavlja dvig v primerjavi s preteklimi leti, saj je skupna vrednost neposrednih tujih naložb leta 2022 znašala 3,7 mio EUR.

Leta 2024 je vrednost neposrednih tujih naložb Indonezije v Republiko Slovenijo (vhodne naložbe) znašala 4,2 mio EUR. To predstavlja dvig v primerjavi s preteklimi leti, saj je njihova vrednost leta 2022 znašala 3,7 mio EUR.

Eurostat za leta 2022, 2023 in 2024 ne beleži nobenih neposrednih tujih naložb Republike Slovenije v Indonezijo (izhodne naložbe).

IV.
TRGOVINSKA MENJAVA EU Z INDONEZIJO (vir: Eurostat)

1. Trgovina z blagom

Indonezija se v letu 2025 uvršča na 30. mesto trgovinskih partnerjev EU. Statistični podatki Eurostat kažejo, da je skupna blagovna menjava leta 2025 znašala 28,9 mrd EUR. To predstavlja rahel padec v primerjavi s preteklimi leti, saj je skupna blagovna menjava leta 2023 znašala 29,8 mrd EUR.

Uvoz iz Indonezije v EU je leta 2025 znašal 18,9 mrd EUR. To predstavlja rahel dvig v primerjavi s preteklimi leti, saj je vrednost uvoza leta 2023 znašala 18,4 mrd EUR. Pri uvozu prevladujejo industrijski proizvodi (72,8 %), med katerimi so najpomembnejše kovine (15 %), kemikalije (11 %), stroji in naprave (11 %), obutev (9 %) in oblačila (5 %). Pri kmetijskih proizvodih najpomembnejšo vlogo predstavlja palmovo olje (15 %).

Izvoz iz EU v Indonezijo je leta 2025 znašal 10,2 mrd EUR. To predstavlja padec v primerjavi s preteklimi leti, saj je vrednost izvoza leta 2023 znašala 11,4 mrd EUR. Pri izvozu prevladujejo industrijski proizvodi (90,6 %), med katerimi so najpomembnejši stroji in naprave (34 %), kemikalije (19 %), surovine (5 %) in kovine (4 %).

2. Trgovina s storitvami

Statistični podatki Eurostat kažejo, da je skupna storitvena menjava med EU in Indonezijo leta 2024 znašala 9,3 mrd EUR. To predstavlja dvig v primerjavi s preteklimi leti, saj je skupna storitvena menjava leta 2022 znašala 8,3 mrd EUR.

Vrednost uvoza storitev iz Indonezije v EU je leta 2024 znašala 3,5 mrd EUR. To predstavlja dvig v primerjavi s preteklimi leti, saj je vrednost uvoza leta 2022 znašala 2,4 mrd EUR. Prevladujejo predvsem storitve potovanj (51 %), transportne storitve (20 %) in druge poslovne storitve (17 %).

Vrednost izvoza storitev iz EU v Indonezijo je leta 2024 znašala 5,8 mrd EUR. To predstavlja rahel padec v primerjavi s preteklimi leti, saj je vrednost izvoza leta 2022 znašala 5,9 mrd EUR. Prevladujejo predvsem druge poslovne storitve (29 %), transportne storitve (25 %) ter telekomunikacijske in računalniške storitve (22 %).

3. Naložbeni tokovi

Statistični podatki Eurostat kažejo, da je skupna vrednost neposrednih tujih naložb med EU in Indonezijo leta 2024 znašala 26 mrd EUR. To predstavlja dvig v primerjavi s preteklimi leti, saj je skupna vrednost neposrednih tujih naložb leta 2022 znašala 22,9 mrd EUR.

Leta 2024 je vrednost neposrednih tujih naložb Indonezije v EU (vhodne naložbe) znašala 1,3 mrd EUR. To predstavlja dvig v primerjavi s preteklimi leti, saj je njihova vrednost leta 2022 znašala 0,3 mrd EUR.

Leta 2024 je vrednost neposrednih tujih naložb EU v Indonezijo (izhodne naložbe) znašala 24,7 mrd EUR. To predstavlja dvig v primerjavi s preteklimi leti, saj je njihova vrednost leta 2022 znašala 22,6 mrd EUR.
V. OBRAVNAVA SPORAZUMA V SVETU EU IN STALIŠČE REPUBLIKE SLOVENIJE

Pred pogajanji in med njimi so bile države članice EU redno obveščene in konzultirane o različnih vidikih pogajanj prek Odbora za trgovinsko politiko Sveta EU. Tudi Evropski parlament je bil redno obveščen prek Odbora Evropskega parlamenta za mednarodno trgovino. Besedila, ki so postopoma nastajala v okviru pogajanj, so bila med celotnim procesom posredovana obema institucijama.

Med pogajanji je Evropska komisija organizacijam civilne družbe omogočila, da so izrazile svoje mnenje, postavile vprašanja in prispevale k utemeljeni, na dokazih temelječi in pregledni družbeni razpravi, med drugim prek osebnih dialogov s civilno družbo, delavnice z lokalnimi zainteresiranimi stranmi v Indoneziji, dvostranskih srečanj, intervjujev in spletnih anket. Poleg tega je Evropska komisija med pogajanji in v skladu s svojo politiko preglednosti na svoji spletni strani objavljala in redno posodabljala poročila o pogajalskih krogih, predloge besedil in sporočila za javnost.

V Svetu EU poteka obravnava predloga sklepa o podpisu in sklepa o sklenitvi zadevnega sporazuma. Matični odbor je Odbor za trgovinsko politiko (strokovnjaki storitve in naložbe). Besedilo sporazuma je bilo posredovano Svetu EU zgolj v angleškem jeziku, ker je bil pravno-jezikovni pregled zaključen zaenkrat samo za to verzijo. Gre za nov pristop, s katerim naj bi se v EU pospešil notranji postopek obravnave samo za sporazume v izključni pristojnosti EU, ki niso predmet nacionalnih ratifikacij. Analiza je namreč pokazala, da je notranji postopek v EU tako dolgotrajen predvsem zaradi velikih zamud pri prevajanju in pravno-jezikovnem pregledu besedil sporazuma. Pravno-jezikovni pregled besedil sporazuma v drugih uradnih jezikih EU še poteka. Različice v vseh drugih uradnih jezikih EU bodo Svetu EU posredovane pred podpisom sporazuma. Države članice jih bodo prejele predvidoma v začetku septembra. Glede na to smo predlog stališča Republike Slovenije do sklepa o podpisu pripravili na podlagi angleške jezikovne verzije.

Republika Slovenija kot izvozno usmerjeno gospodarstvo na splošno podpira sklepanje novih ter poglobitev in razširitev obstoječih trgovinskih sporazumov Evropske unije s tretjimi državami.

Republika Slovenija takšno stališče zavzema tudi v zvezi s Celovitim sporazumom o gospodarskem partnerstvu med Evropsko unijo in Indonezijo ter podpira njegov podpis ter sklenitev. Zavzema se za čimprejšnji začetek izvajanja sporazuma.

Republika Slovenija meni, da so v končnem besedilu sporazuma ustrezno naslovljene skrbi Republike Slovenije na najbolj občutljivih področjih, kot so kmetijstvo in standardi varne hrane, trajnostni vidik trgovine ter mala in srednje velika podjetja.

Sklenitev sporazuma omogoča nadaljnje širjenje preferencialnega dostopa za izvoznike Evropske unije kot tudi nove priložnosti za slovenske izvoznike. Sporazum bo integriral vrednostne verige med obema regijama in zagotovil trajnostni dostop do surovin.

Ob upoštevanju navedenega Republika Slovenija podpira podpis in sklenitev sporazuma z Indonezijo.

Podpis sporazuma CEPA je predviden v letu 2026. Začetek veljavnosti sporazuma zaenkrat še ni določen, vendar bi lahko začel veljati v prvi polovici leta 2027.

OCENA VPLIVOV IN POSLEDIC PREDLOGA ZADEVE EU: 

Vpliv na pravni red

Ni vpliva na pravni red.

Posledice za proračun

Po oceni Evropske komisije predlog sklepa ne povzroča dodatnih stroškov (odhodkov) v proračunu EU. Sporazum CEPA bo imel finančni vpliv na proračun EU na strani prihodkov. Ocenjuje se, da bi izgubljeni carinski prihodki po popolni uveljavitvi sporazuma lahko znašali med 630 in 700 mio EUR letno. Ocena temelji na povprečnem uvozu, napovedanem za leto 2042 v primeru, da sporazum o prosti trgovini ne bi bil sklenjen. Pričakujejo se posredni pozitivni učinki v smislu povečanja sredstev, povezanih z davkom na dodano vrednost in bruto nacionalnim dohodkom.

Vpliv na gospodarstvo

Z namenom preučiti vpliv trgovinskih in s trgovino povezanih določb Sporazuma CEPA je Evropska komisija naročila izvedbo ocene vpliva na trajnost (ang. Sustainability Impact Assessment; v nadaljnjem besedilu: SIA) (dostopna na: https://circabc.europa.eu/ui/group/09242a36-a438-40fd-a7af-fe32e36cbd0e/library/76dcefc4-692c-421d-8a5e-54955bb486aa/details?download=true). Oceno je izvedel konzorcij neodvisnih svetovalnih podjetjih. Zaključena je bila v septembru 2019. Namen ocene je bil preučiti, kako bi trgovinske in s trgovino povezane določbe sporazuma lahko vplivale na gospodarska, socialna in okoljska vprašanja ter na človekove pravice v EU in Indoneziji. Ocenjevanje je temeljilo na analizi, izvedeni leta 2008 v kontekstu pogajanj za trgovinski sporazum med EU in ASEAN, pri čemer je uporabilo bolj aktualne informacije in dalo poudarek na posebne značilnosti ter potencialne vplive izključno dvostranskih pogajanj z Indonezijo. Zlasti je podrobneje preučilo potencialne vplive sporazuma CEPA na številne sektorje, ki so posebej pomembni za trgovinske odnose med EU in Indonezijo, vključno z rastlinskimi olji in oljnimi semeni, oblačili in modnimi izdelki ter finančnimi storitvami.

Na splošno so izsledki SIA pokazali, da naj bi sporazum med EU in Indonezijo imel pozitivne učinke za obe pogodbenici, in sicer pri vseh ključnih gospodarskih kazalnikih (BDP, blaginja, svetovna in dvostranska trgovina), pri čemer naj bi bil njihov relativni obseg večji v Indoneziji kot v EU zaradi razlik v relativni velikosti obeh gospodarstev. Gospodarsko modeliranje je napovedalo povečanje blaginje v EU za 2 do 2,4 milijarde EUR ter povečanje BDP EU za 2,5 do 3,1 milijarde EUR. Pokazalo je, da so gospodarske koristi za obe strani toliko večje, kolikor višja je stopnja liberalizacije trgovine, dosežena v sporazumu, kar utemeljuje prizadevanje za dosego najvišje možne stopnje liberalizacije v pogajanjih. Odprava necarinskih ovir za trgovino se je izkazala kot ključni dejavnik pri določanju obsega pričakovanih gospodarskih koristi, poročilo pa je poudarilo pomembnost posebne pozornosti področjem, kot so sanitarni in fitosanitarni ukrepi ter tehnične ovire v trgovini.

Na podlagi ocene SIA je Evropska komisija 26. junija 2020 izdala dokument o stališču glede ocene SIA (dostopen na: https://circabc.europa.eu/ui/group/09242a36-a438-40fd-a7af-fe32e36cbd0e/library/eecea614-c690-4afc-aae2-4f5b5d1da010/details). V njem je zaključila, da je SIA potrdila utemeljenost pogajanj o ambicioznem sporazumu o trgovini in naložbah ter zagotovila vpogled v posamezne sektorje ali akterje, ki bi lahko utrpeli negativne vplive in jim je treba posvetiti posebno pozornost.

Skupno raziskovalno središče Evropske komisije (JRC) je v letu 2024 opravilo sektorsko študijo o kumulativnem ekonomskem vplivu trgovinskih sporazumov na kmetijstvo v EU (dostopna na: https://publications.jrc.ec.europa.eu/repository/handle/JRC135540). Študija, ki se osredotoča na 10 aktualnih sporazumov, med njimi tudi za sporazum z Indonezijo, kaže v splošnem pozitivne učinke na trgovinsko bilanco EU z agroživilskimi proizvodi, saj kaže na povečanje vrednosti izvoza EU agroživilskih proizvodov v naslednjih letih. Pri tem pa študija opozarja, da se bodo nekateri občutljivi sektorji, zlasti sektorji govejega mesa, ovčjega mesa, perutnine, riža in sladkorja, soočali s povečano konkurenco trgovinskih partnerjev, kar bi lahko povzročilo rahel padec cen na trgih EU. Rezultati utemeljujejo pristop, ki ga Evropska komisija uporablja za kmetijska poglavja v trgovinskih pogajanjih. Študija skladno s tem ugotavlja, da so carinske kvote ustrezno orodje za uravnoteženje dostopa do trga za občutljive proizvode, hkrati pa omejujejo negativne učinke na zadevni sektor.

Sporazum CEPA je pomemben dosežek v okviru strategije EU za diverzifikacijo trgovine prek novih partnerstev. Vsebuje okvir za poenostavljene trgovinske in naložbene postopke ter nižje stroške v zvezi z izvozom in naložbami, kar bo povečalo poslovne in naložbene priložnosti. Sporazum bo okrepil gospodarske vezi z eno največjih gospodarstev v strateški indopacifiški regiji, omogočil izvozne priložnosti na trgu s 280 milijoni potrošnikov, zlasti za kmetijsko-živilske proizvode iz EU, spodbujal trajnostno rast in zeleni prehod, zagotovil varnost dobavnih verig ter diverzificiral vire energije in surovin, spodbudil digitalno trgovino ter spodbudil trgovino in naložbe, s čimer bo prispeval k gospodarski rasti in ustvarjanju delovnih mest.

Ključne prednosti za EU podjetja, ki jih prinaša Sporazum CEPA, so odprava 98,5 % indonezijskih carin na blago iz EU. Znižanje visokih indonezijskih carin, ki v povprečju znašajo 10 %, ter posameznih carin, ki dosegajo tudi do 150 %, bo izvoznikom iz EU omogočilo prihranek več kot 600 milijonov evrov pri carinskih dajatvah, ki jih plačujejo za svoje blago ob vstopu na indonezijski trg (znižanje sedanjih carin za avtomobile za do 50 %; stroje za do 15 %; kemikalije za do 25 %; farmacevtske proizvode za do 15 %). EU podjetja bodo lahko koristila tudi odprtje indonezijskega trga storitev v ključnih sektorjih, kot so računalniške in telekomunikacijske storitve. Med pričakovanimi koristmi so tudi privlačnejše regulativno okolje za vlagatelje iz EU v prednostnih sektorjih, kot so električna vozila, obnovljiva energija in elektronika. Pomembna je tudi zaščita intelektualne lastnine EU, kot so blagovne znamke, kar omogoča podjetjem iz EU, da zaščitijo identiteto in ugled svoje blagovne znamke, zagotavlja pravna sredstva proti kršiteljem ter nudi učinkovita orodja za boj proti ponarejenim izdelkom.

Posebno poglavje, namenjeno malim in srednjim podjetjem (v nadaljnjem besedilu: MSP), se nanaša zlasti na izboljšano izmenjavo informacij in sodelovanje z Indonezijo pri vprašanjih, povezanih s temi podjetji. Odprava carin, tudi na področju elektronskih komunikacij, poenostavljeni in digitalizirani carinski postopki ter bolj usklajene tehnične zahteve bodo znižale stroške, povezane z izvozom, in omogočile MSP, da konkurirajo večjim podjetjem. To bo izboljšalo zmožnost MSP za sodelovanje v dobavnih verigah, digitalni trgovini in javnih naročilih ter za opravljanje storitev na indonezijskem trgu.

Sporazum CEPA podpira digitalni prehod, saj poenostavlja digitalno trgovino prek olajševanja elektronskih transakcij (npr. elektronski podpisi in avtentifikacija), spodbujanje varnega spletnega okolja za potrošnike ter izboljšanje predvidljivosti in pravne varnosti (npr. zaščita izvorne kode računalniških programov). Prvič v zgodovini Indonezije vključuje tudi prepoved carinskih dajatev na elektronske prenose (kot so programska oprema, sporočila, digitalni mediji itd.). Indonezija bo prav tako prvič dovolila 100-odstotno tuje lastništvo v sektorjih telekomunikacij in računalniških storitev.

Indonezija je vodilna svetovna proizvajalka ključnih surovin, kot sta nikelj in kobalt, ki so ključnega pomena za zeleni in digitalni prehod. Sporazum bo proizvajalcem iz EU zagotovil stabilnost in predvidljivost pri dostopu do teh surovin. To bo pripomoglo k okrepitvi strateških dobavnih verig EU in njihovi zaščiti pred motnjami zaradi nenadnih gospodarskih ali geopolitičnih pretresov, kot so pandemije ali nenadne spremembe v zunanjetrgovinskih politikah. Sporazum vključuje kvoto za izvoz surovega palmovega olja in olja iz palmovih jedrc brez carine, ki sta strateška surovina za industrijo EU. Zaveza k izvajanju ocen vpliva na okolje bo zagotovila, da rudarske dejavnosti ne bodo imele škodljivih učinkov na okolje.

Na področju kmetijstva naj bi Sporazum CEPA prinesel neto koristi in spodbudil izvoz EU. Razen uvoza indonezijskih pridelkov, ki se v EU ne pridelujejo (kot je na primer kava), EU v Indonezijo že zdaj izvozi več kmetijsko-živilskih proizvodov, kot jih uvaža, pri čemer izvoz znaša 1 milijardo evrov na leto.

Sporazum bo odpravil carine za glavne izvozne proizvode EU, vključno z mlečnimi izdelki, mesom, sadjem in zelenjavo ter predelano hrano.

Preprečil bo ponarejanje 221 tradicionalnih kmetijsko-živilskih proizvodov EU, priznanih kot geografske označbe (za Republiko Slovenijo so to Kranjska klobasa, Kraški pršut, Štajersko prekmursko bučno olje in Teran).

Postopki za varnost hrane bodo za izvoznike iz EU postali jasnejši, bolj predvidljivi in manj obremenjujoči. Poenostavljeni bodo tudi uvozni postopki v Indonezijo. Sporazum CEPA določa tudi jasnejša sanitarna in fitosanitarna pravila za nemoteno trgovanje z živalskimi in rastlinskimi proizvodi, z jasnimi roki za inšpekcijske preglede in uvozne postopke, ob upoštevanju mednarodnih standardov ter priznanjem EU kot enotne entitete za izvozna potrdila in kontrole.

Za občutljive kmetijsko-živilski proizvode EU, kot so riž, sladkor, jajca, sveže banane ali etanol, ne bo liberalizacije, za česen, gobe, sladko koruzo, maniokov škrob in proizvode z visoko vsebnostjo sladkorja pa bodo veljale omejene kvote.

Pričakuje se, da bo imel Sporazum CEPA omejen vpliv na kmetijsko-živilski trg EU, saj Indonezija ne proizvaja niti ne izvaža veliko kmetijsko-živilskih proizvodov, ki so na evropskem trgu v povpraševanju in jih EU še ne proizvaja. Glavni kmetijski izvozni proizvodi Indonezije v EU so palmovo olje, kakav in kava, ki jih EU ne proizvaja. Medtem EU v Indonezijo izvaža predvsem mlečne in druge živalske proizvode. Kmetijski sektorji EU in Indonezije se tako zelo dopolnjujejo, kar vsaki strani omogoča, da se specializira za proizvode, ki jih proizvaja najbolje. Zato bo sporazum CEPA povzročil skoraj nobenega novega uvoza kmetijsko-živilskih proizvodov, ki jih EU proizvaja doma, hkrati pa bo odprl nove izvozne priložnosti za kmetovalce iz EU v Indoneziji.

EU ima zelo stroge standarde za zaščito zdravja ljudi, živali in rastlin. Vsak proizvod, ki se prodaja v EU, mora izpolnjevati vse te standarde, ki se s tem sporazumom ne spreminjajo. Proizvodi, uvoženi iz Indonezije v okviru sporazuma, bodo morali te standarde dosegati.

Pri oceni učinkov sporazuma na Republiko Slovenijo se je Republika Slovenija oprla na ugotovitve že izvedenih (zgoraj omenjenih) študij na ravni EU.

Vpliv na javno upravo

Ni neposrednega vpliva na javno upravo.

Vpliv na okolje

Sporazum CEPA vsebuje pravno zavezujoče določbe o varstvu in upravljanju naravnih virov, podnebnih spremembah in pravicah delavcev. Pogodbenici se zavezujeta k učinkovitemu izvajanju globalnih okoljskih in podnebnih sporazumov, kot sta Pariški podnebni sporazum in Konvencija o biološki raznovrstnosti. Pariški sporazum je opredeljen kot bistveni element celotnega partnerstva, kar potrjuje skupno zavezo EU in Indonezije k boju proti podnebnim spremembam. Sporazum zagotavlja platformo za sodelovanje, dialog in poenostavitev trgovine na področju vrste trgovinsko povezanih okoljskih in podnebnih vprašanj, vključno s sektorjem palmovega olja.

